কামারখন্দে সড়ক  দুর্ঘটনায় বাবা-ছেলেসহ নিহত ৩
সিরাজগঞ্জে বঙ্গবন্ধু সেতুর পশ্চিমপাড়ে ঢাকা-রাজশাহী মহাসড়কের কামারখন্দ উপজেলার ঝাঐল ওভারব্রিজ এলাকায় ট্রাকের সঙ্গে পিকআপভ্যানের ধাক্কায় বাবা-ছেলে ও পিকআপভ্যানের চালকসহ ৩ জন নিহত হয়েছেন। 







শনিবার ভোরে এ দুর্ঘটনা ঘটে। নিহতরা হলেন- টাঙ্গাইল জেলার এনায়েতপুর গ্রামের মৃত তাহের আলীর ছেলে ইদ্রিস আলী (৬২) ও তার ছেলে মঞ্জু হোসেন (২৮) এবং একই জেলার সন্তোষ গ্রামের টিটু হোসেনের ছেলে পিকআপভ্যান চালক রাজু হোসেন (২৭)।
 
বঙ্গবন্ধু সেতু পশ্চিম থানার এসআই মাহবুবুর রহমান জানান, রাজশাহী থেকে বরইবোঝাই একটি পিকআপভ্যানে কয়েকজন যাত্রী নিয়ে টাঙ্গাইল যাওয়ার পথে ঝাঐল ওভারব্রিজ এলাকায় নিয়ন্ত্রণ হারিয়ে ফেলে। এ সময় পঞ্চগড় থেকে ঢাকাগামী পাথরবোঝাই একটি ট্রাকের পেছনে পিকআপভ্যানটি সজোরে ধাক্কা দিলে পিকআপভ্যানের সামনের অংশ দুমড়ে-মুচড়ে যায়। 




এতে বরই ব্যবসায়ী ইদ্রিস আলী ও তার ছেলে মঞ্জু এবং পিকআপভ্যান চালক রাজু হোসেন ঘটনাস্থলেই নিহত হন। খবর পেয়ে ফায়ার সার্ভিসের সদস্যরা ঘটনাস্থল থেকে নিহতদের লাশ উদ্ধার করে সিরাজগঞ্জ বঙ্গমাতা শেখ ফজিলাতুন্নেছা মুজিব জেনারেল হাসপাতাল মর্গে পাঠিয়ে দেয়। 
এ দুর্ঘটনার পর ওই মহাসড়কে প্রায় দুই ঘণ্টা যান চলাচলে বিঘ্ন ঘটলেও পরে পরিস্থিতি স্বাভাবিক হয়।

সিরাজগঞ্জে বঙ্গবন্ধু সেতুর পশ্চিমপাড়ে ঢাকা-রাজশাহী মহাসড়কের কামারখন্দ উপজেলার ঝাঐল ওভারব্রিজ এলাকায় ট্রাকের সঙ্গে পিকআপভ্যানের ধাক্কায় বাবা-ছেলে ও পিকআপভ্যানের চালকসহ ৩ জন নিহত হয়েছেন।